সাতসকালে নিউটাউনে মর্মান্তিক দুর্ঘটনা!

কলকাতা: বারবার সতর্কতা জারি থাকা সত্ত্বেও ফের হেলমেট ছাড়া বাইক সফর। আর তাতেই মর্মান্তিক পরিণতি। শনিবার সকালে নিউটাউনে (Newtown Accident) দ্রুতগতির স্কুটি দুর্ঘটনায় মৃত্যু হল এক যুবকের। পুলিশ সূত্রে খবর, হেলমেট ব্যবহার না করা এবং অতিরিক্ত গতি—এই দু’টিই মৃত্যুর প্রধান কারণ বলে প্রাথমিক ভাবে অনুমান।

পুলিশ জানিয়েছে, এদিন সকালে ত্রিদিপ চৌধুরী নামে ওই যুবক নিউটাউনের বিশ্ববাংলা গেট দিক থেকে আকাঙ্ক্ষা মোড়ের দিকে স্কুটি চালিয়ে যাচ্ছিলেন। ইকোপার্কের ১ নম্বর ও ২ নম্বর গেটের মাঝামাঝি এলাকায় আচমকাই নিয়ন্ত্রণ হারিয়ে স্কুটিটি সজোরে ডিভাইডারে ধাক্কা মারে। প্রবল ধাক্কায় তিনি স্কুটি থেকে ছিটকে পড়েন।

আরও পড়ুন: SIR শুনানিতে ডাক আরও এক মন্ত্রীকে

দুর্ঘটনার জেরে মাথা ও বুকে গুরুতর আঘাত লাগে ত্রিদিপের। ঘটনাস্থলেই শুরু হয় প্রচণ্ড রক্তক্ষরণ। খবর পেয়ে পুলিশ দ্রুত ঘটনাস্থলে পৌঁছে তাঁকে উদ্ধার করে হাসপাতালে নিয়ে যায়। তবে চিকিৎসকেরা তাঁকে মৃত বলে ঘোষণা করেন।

পুলিশ সূত্রে আরও জানানো হয়েছে, অত্যন্ত দ্রুত গতিতে স্কুটি চালানোর কারণেই নিয়ন্ত্রণ হারিয়ে এই দুর্ঘটনা ঘটে। ডিভাইডারে ধাক্কা মারার পর রেলিংয়ে ছিটকে পড়েন তিনি। দুর্ঘটনার সময় তাঁর মাথায় হেলমেট ছিল না বলেই আঘাত মারাত্মক হয়ে ওঠে বলে মনে করা হচ্ছে। মৃত যুবকের বাড়ি বাগুইআটি এলাকায়। গোটা ঘটনার তদন্ত শুরু করেছে পুলিশ। ফের একবার এই দুর্ঘটনা হেলমেট ও ট্রাফিক নিয়ম মেনে চলার প্রয়োজনীয়তার কথা চোখে আঙুল দিয়ে দেখিয়ে দিল।